CELEX: 62022TN0182
Language: mt
Date: 2022-04-11 00:00:00
Title: Kawża T-182/22: Rikors ippreżentat fil-11 ta’ April 2022 – Deutsche Bank et vs BĊE

27.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 244/38
            
         
      Rikors ippreżentat fil-11 ta’ April 2022 – Deutsche Bank et vs BĊE
      (Kawża T-182/22)
      (2022/C 244/51)
      Lingwa tal-kawża: l-Ingliż
      
         Partijiet
      
      
         Rikorrenti: Deutsche Bank AG (Frankfurt am Main, il-Ġermanja), BHW Bausparkasse AG (Hameln, il-Ġermanja), norisbank GmbH (Bonn, il-Ġermanja) (rappreżentanti: H. Berger u M. Weber, avukati)
      
         Konvenut: Bank Ċentrali Ewropew
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla parzjalment id-deċiżjoni tal-BĊE tat-2 ta’ Frar 2022, inklużi l-Annessi I u II, sa fejn tikkonċerna r-rekwiżiti imposti lir-rikorrenti konformement mal-punt 1.3 tad-deċiżjoni; u
               
            
                  —
               
               
                  tikkundanna lill-BĊE għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw tliet motivi.
      
                  1.
               
               
                  L-ewwel motiv ibbażat fuq il-ksur min-naħa tal-konvenut tad-dritt tal-Unjoni billi mar lil hinn mill-kompentenzi mogħtija lilu mill-Artikoli 4 u 16 tar-Regolament tal-Kunsill (UE) Nru 1024/2013 (1) u billi kiser il-prinċipji ġenerali tad-dritt tal-Unjoni peress li ma hemm ebda dispożizzjoni fid-dritt tal-Unjoni li tawtorizza l-punt 1.3 tad-deċiżjoni kkontestata li tikkonċerna t-trattament prudenzjali tal-impenji ta’ pagament irrevokabbli (“ir-rekwiżit IPI”), peress li l-BĊE naqas milli jwettaq eżami individwali u metodoloġikament korrett tas-sitwazzjoni tar-rikorrenti u peress li r-rekwiżit IPI huwa bbażat fuq fatti mhux preċiżi kif ukoll fuq diversi żbalji manifesti ta’ evalwazzjoni.
               
            
                  2.
               
               
                  It-tieni motiv ibbażat fuq il-ksur min-naħa tal-konvenut tal-prinċipju ta’ proporzjonalità billi eżiġa tnaqqis tal-ammont sħiħ tal-impenji ta’ pagament irrevokabbli mill-istrument tal-Grad 1 ta’ ekwità komuni tar-rikorrenti (CET 1) fuq livell konsolidat u/jew individwali, mingħajr ma ħa inkunsiderazzjoni s-sitwazzjoni individwali tar-rikorrenti u mingħajr ma ffissa tnaqqis xieraq fid-dawl tal-profil ta’ riskju u tal-livell ta’ likwidità tar-rikorrenti u mingħajr teħid inkunsiderazzjoni b’mod xieraq ta’ fatturi attenwanti.
               
            
                  3.
               
               
                  It-tielet motiv ibbażat fuq il-ksur min-naħa tal-konvenut tal-prinċipju ta’ amministrazzjoni tajba u ta’ ċertezza legali u wettaq żball meta applika l-Artikolu 4(1)(f), kif ukoll l-Artikolu 16(1)(c) u (2)(d) tar-Regolament tal-Kunsill (UE) Nru 1024/2013 billi impona r-rekwiżit IPI għall-ewwel u għat-tielet rikorrenti fuq livell individwali. L-ewwel u t-tielet rikorrenti ngħataw eżenzjonijiet konformement mal-Artikolu 7(1) tar-Regolament (UE) Nru 575/2013 (2) u huma għaldaqstant eżenti minn rekwiżit prudenzjali ta’ kapital fuq livell individwali.
               
            
         (1)  Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU 2013, L 287, p. 63).
      
         (2)  Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU 2013, L 176, p. 1 u rettifiki fil-ĠU 2013, L 208, p. 68, fil-ĠU 2013, L 321, p. 6 u fil-ĠU 2017, L 20, p. 2).